Tredje Rullebane på Gardemoen

For å nå målet om vekst i flytrafikken som Avinor har satt seg, ønsker de å bygge ut en tredje rullebane ved Oslo Lufthavn Gardermoen. Avinor forventer at antall reisende vil fordobles innen 2050. Dette tallet tar utgangspunkt i at flytrafikken fortsetter å øke slik den har gjort til nå, og tar ikke med i beregningen at alternativer som tog vil bygges ut. I tillegg viser flere spørreundersøkelser at flere vil velge mer miljøvennlige alternativer i fremtiden, av hensyn til klimaet. Hvis Avinor får bygge den tredje rullebanen vil de ta opp lån på minst 19 milliarder, og vil derfor være avhengig av vekst i flytrafikken for å kunne betale ned igjen lånet. Hvis de ikke klarer å ta regningen selv, er det staten som må ta den. Dermed blir mer flytrafikk plutselig i både Avinors og statens interesse. Det lurer jeg på om er en risiko vi virkelig er villige til å ta.

Rullebanen vil føre til enorme utslipp, og innebærer betydelig økonomisk risiko. I tillegg vil rullebanen bygge ned verdifull matjord, true landskapsvernområder og utvide støysonen rundt flyplassen. De lokale sliter allerede med støyplager, og synes det er uforståelig at Avinor vil risikere så mye som de gjør når de bygger enda en rullebane. Selv Frp-ordfører i Ullensaker, Tom Staahle er motstander av prosjektet.

Hvis Norge skal nå klimamålene er vi avhengige av at Avinors vekstmål opphører, og at vi bytter ut flyreiser med klimavennlige alternativer. Først da kan den nye teknologien føre til reelle kutt i utslippene. I tillegg må vi si nei til tredje rullebane. Det er galskap å planlegge en ny klimabombe når klimaendringene allerede er her